《大雪中罗伯英见过》
元代·郭钰

大雪破絮温，高眠及辰巳。忽闻扣柴扃，不语知奇士。

独行何飘扣，海鹤乘云气。玉界璚田中，神仙足风致。

云何剡溪船，高兴一时废。贫家饭脱粟，菘韭自无备。

且复倒馀樽，燎衣语文字。圣贤去我远，縻兹糟粕味。

每当得意时，何如卿相贵。人生俱有营，俯仰期无愧。

寇邓列云台，严陵钓江涘。不闻青史间，驰议相轩轾。

嗟我穷巷子，宾客少能至。况兹风雪中，廑廑见君意。

感叹不可留，临分更揽袂。回首北山巅，松柏郁苍翠。

作者简介：（公元一三一六年至？年）字彦章，吉水人。生于元仁宗延佑三年，卒年不详，年在六十岁以外。元末遭乱，隐居不仁。明初，以茂才徵辞疾不就。钰生平转侧兵戈，为诗多愁苦之辞；著有静思集十卷，《四库总目》于当时盗贼残破郡邑事实，言之确凿，足补史传之阙。